HR Službeni list Europske unije C 110/32

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2018/C 110/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„CZOSNEK GALICYJSKI”

EU br. PGI-PL-02211 – 22.12.2016.

ZOI ( ) ZOZP ( X )

1. Naziv

„Czosnek galicyjsky”

2. Država članica ili treća zemlja

Poljska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6 Voće, povrće i žitarice, u prirodnom stanju ili prerađeni.

3.2. Opis proizvoda na koji se odnosi naziv iz točke 1.

Naziv „Czosnek galicyjski” odnosi se na svježe lukovice češnjaka (Allium sativum L.). Pod nazivom „Czosnek galicyjski” na tržište se stavlja češnjak vrsta „Harnaś” i „Arkus”.

„Czosnek galicyjski” odlikuje se sljedećim značajkama: udio bioloških aktivnih tvari i karakteristične morfološke značajke:

— udio alina: najmanje 1,65 g 100 g-1 suhe tvari (ST),

— vanjska ovojnica obojena antocijaninom (ljubičasto-ružičasta do ljubičasta) koja prekriva najmanje 30 % površine ovojnice koja obavija češnjeve,

— okrugla lukovica promjera najmanje 50 mm,

— 6 – 9 zaobljenih češnjeva u lukovici,

— otpornost na hladnoću.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

— Sadnja.

— Natapanje, gnojidba, pažljivo održavanje.

— Berba.

— Sušenje.

3.5. Posebna pravila za rezanje, ribanje, pakiranje itd.

—

3.6. Posebna pravila za označivanje

—

4. Sažeta definicija zemljopisnog područja

Malopoljsko vojvodstvo (općine Słomniki i Radziemice te sljedeća naselja općine Koniusza: Niegardów, Niegardów Kolonia, Piotrkowice Wielkie, Budziejowice i Muniaczkowice).

5. Povezanost sa zemljopisnim područjem

Specifičnost češnjaka „Czosnek galicyjski” temelji se ponajprije na posebnim kvalitativnim svojstvima te njegovu ugledu.

Specifična svojstva češnjaka „Czosnek galicyjski”

Visoka kvaliteta i specifična svojstva češnjaka „Czosnek galicyjski” rezultat su pedoloških i klimatskih uvjeta područja na kojem se taj češnjak uzgaja te stručnosti lokalnih proizvođača. Spajanjem tih čimbenika dobiva se češnjak specifičnih fizičko-kemijskih i organoleptičkih svojstava koji ga razlikuju od drugih proizvoda. „Czosnek galicyjski” odlikuje se visokim udjelom alicina, vanjskom ovojnicom ljubičasto-ružičaste ili ljubičaste boje te velikom lukovicom s malim brojem češnjeva, a veličina pojedinih češnjeva upravo zahvaljujući veličini lukovice nadmašuje veličinu češnjeva ostalih vrsta češnjaka.

Zemljopisno područje na kojem se uzgaja „Czosnek galicyjski” smješteno je u Galiciji, regiji koja je u razdoblju od 1774. do 1918. pripadala teritoriju koji je pripojila Austrija. Odatle i naziv „Czosnek galicyjski” (galicijski češnjak).

Tla zemljopisnog područja na kojem se uzgaja „Czosnek galicyjski” bogata su organskim tvarima (humusom). Radi se o području prekrivenom rendzinom, tlom visoke pH-vrijednosti koja je posljedica erozije vapnenačkih stijena koje pokrivaju tek 1 % površine Poljske, što ga čini mikropodručjem s tlom pogodnim za uzgoj češnjaka. To se područje odlikuje visokom pH-vrijednošću koja iznosi između 6,7 i 7,9. Naime, vegetativno razdoblje područja definiranog u točki 4. započinje ranije nego u okolnim područjima.

„Czosnek galicyjski” upravo tlu duguje jedinstvenu boju ovojnice koja prekriva češnjeve češnjaka. Prirodna boja antocijanin, koja se nalazi u ljusci zbog neutralnosti tla poprima ljubičasto-ružičastu boju, a kod alkalnih tala žarko ljubičastu boju.

Nadalje, vegetativno razdoblje na zemljopisnom području definiranom u točki 4. započinje iznimno rano što omogućuje optimalnu upotrebu vode sačuvane u tlu nakon zimskih padalina. To je ključni element u prvoj fazi rasta koji je posebno koristan za lukovičaste biljke poput češnjaka. Zahvaljujući tome lukovice češnjaka „Czosnek galicyjski” postižu iznimnu veličinu.

Znanje i vještina lokalnih proizvođača jednako tako znatno utječu na kvalitetu češnjaka „Czosnek galicyjski” te se očituju u svakoj fazi proizvodnje. Jednu od tih vještina predstavlja odabir pravog trenutka za sadnju kako bi se biljke mogle dobro ukorijeniti prije pojave mraza. Proizvođači nakon prethodnog odabira odvajaju kvalitetne biljke (češnjeve). Odabir češnjeva veličine prikladne za sadnju, dobivenih razdvajanjem lukovica netom prije sadnje, jamči visok i kvalitetan prinos.

Kod presuhih tala proizvođači pribjegavaju natapanju jer dovoljna vlažnost tla krajem proljeća pomaže u stvaranju velikih lukovica češnjaka s visokim udjelom alicina, organskog spoja koji se sastoji od sumpora koji češnjaku daje snažnu aromu i pikantan okus. Udio alicina u prosjeku je veći od 5 % u odnosu na češnjak iste vrste uzgojen u drugim regijama Poljske.

Češnjak „Czosnek galicyjski”, kojem pripadaju zimske vrste češnjaka s tvrdom stabljikom, neophodno je podrezivati. Podrezivanje podrazumijeva otkidanje cvijeta zakretanjem. Važno je odabrati pravo vrijeme za otkidanje cvijeta jer će cvijet ponovno izrasti ako se prerano otkine, dok predugo ostavljanje cvijeta na biljci znatno ograničava prinos i utječe na kvalitetu češnjeva. Radi se o iznimno napornoj radnji jer se tradicionalno obavlja ručno. Jedino je na taj način moguće primijeniti tu tehniku na svaku biljku češnjaka u prikladnom trenutku, a ovisno o fazi njegova rasta. Preciznost te radnje koja potječe iz poljoprivredne tradicije regije ima nezanemariv utjecaj na kvalitetu proizvoda.

Nakon berbe i sušenja češnjak „Czosnek galicyjski” čisti se ručno te se uklanjaju oštećena pokožica, ostaci korijena i listovi. Takvom se obradom češnjaka osigurava dobro očuvanje te jamče izvrsne dijetetske kvalitete i izvrstan okus. Odgovarajuća temperatura sušenja i prozračivanja utječe na stabilnost glavne aktivne tvari češnjaka „Czosnek galicyjski”, alicina.

Zahvaljujući pedološkim i klimatskim uvjetima prilagođenima uzgoju češnjaka te velikom znanju i stručnosti lokalnih proizvođača, zemljopisno područje definirano u točki 4. ima najveću površinu namijenjenu uzgoju tog povrća u Poljskoj.

Ugled češnjaka „Czosnek galicyjski”

Uzgoj češnjaka na zemljopisnom području na koje se odnosi naziv „Czosnek galicyjski” spominje se već u 17. stoljeću. Szymon Syreński (zvan i Syreniusz), profesor na Krakovskoj akademiji, botaničar i liječnik koji je provodio istraživanja o medicinskim biljkama, u svojem dijelu „Zielnik herbarzem z języka łacińskiego zowią …” (Herbarij sastavljen prema latinskom jeziku), objavljenom 1613., naveo je 756 biljnih vrsta koje su prisutne na jugu Poljske. Autor u tom dijelu više od stotinu puta spominje uzgajani češnjak ili „Czosnek galicyjski” kao biljku koja je lako dostupna na području Krakowa te koja je medicinski korisna.

Legenda prema kojoj se na lokalnu tržnicu ili sajmove odlazilo kako bi se tamo nabavili sol i češnjak potvrđuje povezanost češnjaka „Czosnek galicyjski” i regije u kojoj se on proizvodi, ali i njegov ugled.

Čuvenost je češnjaka vjerojatno bila znatna jer je Jan Chryzostom Pasek, poljski barokni pisac, u svojem djelu „Pamiętniki” duhovito zapisao da je zbog poljskog češnjaka, koji je očito bio bolji od mađarskoga, transilvanski princ Jan Rakozcy zauzeo poljski teritorij 1657. A prema autoru, Rackoczyeva je vojska i pojela sav češnjak koji je ukrala.

Nadalje, Zbigniew Morsztyn, pisac iz razdoblja baroka, koji je isto sudjelovao u švedskoj opsadi Krakowa 1655. (grada u Malopoljskom vojvodstvu, regiji u kojoj se uzgaja „Czosnek galicyjski”), napisao je pjesmu u kojoj veliča kvalitete češnjaka te ga, uz luk i rotkvicu, stavlja u sam vrh začina i lijekova.

Ugled proizvoda „Czosnek galicyjski” koji dolazi sa zemljopisnog područja definiranog u točki 4. potvrđuje i činjenica da se od 2007. tijekom srpnja i kolovoza u Malopoljskom vojvodstvu održava festival češnjaka. To potvrđuje da lokalni poljoprivrednici iznimno cijene to povrće znatnog potencijala. Tijekom festivala poslužuju se jela koja sadržavaju „Czosnek galicyjski”, organiziraju se natjecanja u kojima se nagrađuju najljepše dekoracije izrađene od češnjaka „Czosnek galicyjski” ili najteži vijenac načinjen od češnjaka. Sve se to odvija u prisutnosti nadležnih tijela vojvodstva, organizacija poljoprivrednika, proizvođača i udruga seoskih žena, a lokalni restorani nude jela pripremljena uz pomoć tog proizvoda.

Važnost proizvodnje češnjaka „Czosnek galicyjski” na tom zemljopisnom području naglašavaju lokalni mediji koji svjedoče o tradicionalnosti uzgoja, znanju proizvođača i provođenju aktivnosti u cilju povećanja raspoloživosti proizvoda i jačanja tradicionalnog uzgoja češnjaka „Czosnek galicyjski” u toj regiji. Regionalna televizija pruža informacije, a lokalni tiskani mediji objavljuju članke o češnjaku „Czosnek galicyjski” važne lokalnim zajednicama, posebno oni koji se odnose na istraživanje novih tržišta, djelatnosti udruga proizvođača češnjaka „Czosnek galicyjski” te događaje koji se održavaju u okviru festivala češnjaka u Malopoljskom vojvodstvu. Dijele se i informativni i promotivni materijali na temu češnjaka „Czosnek galicyjski”. Osmišljen je i poseban logotip koji se upotrebljava isključivo za označavanje češnjaka „Czosnek galicyjski”. Logotip je otisnut na promotivnim i reklamnim materijalima te prodajnim mjestima češnjaka „Czosnek galicyjski”, uključujući i jelovnike restorana koji ga upotrebljavaju.

Češnjak „Czosnek galicyjski” iznimno je važan za stanovnike zemljopisnog područja definiranog u točki 4., o čemu svjedoči i obujam proizvodnje te predložene količine tog povrća.

Upućivanje na objavu specifikacije

(članak 6. stavak 1. točka 2. ove Uredbe)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-5-pazdziernika-2016-roku

(1) SL L 343, 14.12.2012., str. 1.